Вриштавци
Вриштавци (лат. -{Anhimidae}-) породица су птица из реда пловуша (-{Anseriformes}-). Због облика кљуна, који је сличан кљуну птица из реда кока (-{Galliformes}-), дуго се веровало, да је породица вриштавци најсроднија реду кока (-{Galliformes}-), али је на основу анализа ДНК закључено да су ближе породици пловке (Anatidae) из реда пловуша, и свраколикој гусци (Anseranas semipalmata) јединој живућој врсти из породице -{Anseranatidae}-, такође из реда пловуша, која је и најближи сродник породици вриштавци. У породици вриштавци постоје два рода и три врсте, рогати вриштавац (-{Anhima cornuta}-), јужни вриштавац или јужни крештавац (-{Chauna torquata}-) и северни вриштавац (-{Chauna chavaria}-).

Опис 

Вриштавци су велике и гломазне птице. Главе су им мале и паперјасте, а ноге дуге и дебеле, пловне кожице су им веома мале (прсте повезују само у корену). Имају по једну велику „канџу” на оба крила, које користе у борбама за женке и у територијалним споровима. Њих могу забости у груди противника у току борбе, при чему се оне могу откинути, а у том случају им израстају нове. За разлику од патака могу летети и у време митарења. Карактеристичне су и по томе што мужјаци немају пенис. Живе на отвореном простору и у мочварама, где се хране воденим биљем, семењем и лишћем. Јужни вриштавац, сматра се штеточином, јер напада усеве и представља конкуренцију живини.

Гнежђење 
Полажу од 2 до 7 јаја, а најчешће од 4 до 5. Птићи су у стању да трче чим се излегу. Родитељи птиће, да би избегли грабљивце, обично одгајају у води или у близини воде, јер птићи боље пливају него што трче. Као и пачићи, птићи вриштаваца рано стичу способност препознавања мајке. Због ове особине, а и због чињенице да нису избирљиви по питању хране, погодни су за доместификацију. Одлични су чувари, јер се гласно оглашавају када примете било шта ново и потенцијално претеће.

Распрострањеност 
Све три врсте насељавају искључиво Јужну Америку, од Колумбије на северу до северне Аргентине на југу.

Угроженост 
Јужни вриштавац и рогати вриштавац имају велике популације и насељавају велику површину. За разлику од њих северни вриштавац је релативно редак и сматра се за скоро угрожену врсту. Све три врсте су ретко ловљене, упркос својој упадљивости, због тога што њихово месо има сунђерасту текстуру и прошарано је ваздушним џеповима, због чега је неукусно. Главне претње по опстанак су им губитак станишта и повећано интензивирање пољопривредне производње.

Родови и врсте 
 Род Anhima
 Рогати вриштавац (-{Anhima cornuta}-)
 Род Chauna
 Јужни вриштавац (-{Chauna torquata}-)
 Северни вриштавац (-{Chauna chavaria}-)

Референце

Литература 
 Carboneras, C.. "Family Anhimidae (Screamers)."in; del Hoyo, J., Elliott, A. & Sargatal, J. eds. "Handbook of the Birds of the World," Vol 1, Ostrich to Ducks Lynx Edicions, Barcelona. 
 Todd, Frank S. . Forshaw, Joseph, ed. "Encyclopaedia of Animals: Birds." London. 
 Kricher, John C. . "A Neotropical Companion." Princeton, NJ, US.

Спољашње везе 

 Јужни крештавац или јужни вриштавац Београдски зоолошки врт